Rareș Hopincă a afirmat, vineri, că dacă va câștiga alegerile, toate școlile din Sectorul 2 al Capitalei vor intra într-un amplu proces de renovare și modernizare.
„Educația și sănătatea sunt prioritare pentru orice familie. La fel trebuie să fie și pentru administrație.
Indiferent de cartier, indiferent de venituri, indiferent de statut, toți locuitorii Sectorului 2 trebuie să aibă acces la școli și spitale bune.
Din acest motiv, facem investiții majore în modernizarea, dotarea și utilizarea acestor unități”, a declarat Rareș Hopincă, fost prefect al Capitalei și actual candidat PSD-PNL la Primăria Sectorului 2.
Candidatul PSD-PNL la Primăria Sectorului 2 are planuri mărețe în ceea ce privește educația și anunță investiții și proiecte majore în școli sigure, fără droguri, moderne și fără cicluri în trei schimburi, învățământ cu adevărat gratuit, dar și recompense pentru copiii și profesorii care fac performanțe.
„Primăria Sectorului 2 va recompensa performanța școlară și va încuraja elevii să participe la olimpiade și concursuri naționale.
Vom recompensa, prin programe locale, elevii și profesorii care obțin rezultate deosebite la evaluarea națională, bacalaureat și alte competiții recunoscute de Ministerul Educației”, a precizat candidatul PSD-PNL la Primăria Sectorului 2.
De asemenea, Rareș Hopincă propune și construirea unor noi săli și programe de sport performante și eficiente pentru elevi.
„O sală de sport plină, astăzi, înseamnă un spital gol, mâine. Susținem și extindem programe de sport și sănătate pentru toți elevii și organizăm competiții sportive la nivel de sector, prin implicarea tuturor unităților de învățământ.
Construim noi săli multifuncționale de sport, în fiecare cartier, pentru a încuraja copiii să își petreacă timpul liber făcând activități sportive”, a mai spus Rareș Hopincă.
Potrivit candidatului PSD-PNL, considerat favorit în sondajele de opinie în lupta pentru Primăria Sectorului 2, toate aceste investiții vor fi făcute cu ajutorul unor scheme de finanțare guvernamentale și din fonduri europene.